[pic] | COMISIA COMUNITĂŢILOR EUROPENE |

Bruxelles, 18.7.2008

COM(2008) 473 final

RAPORT AL COMISIEI CĂTRE CONSILIU Ș I PARLAMENTUL EUROPEAN

de explicare a activităților Consiliului European pentru Cercetare și a realizării obiectivelor stabilite în programul specific „Idei” în 2007

RAPORT AL COMISIEI CĂTRE CONSILIU ȘI PARLAMENTUL EUROPEAN

de explicare a activităților Consiliului European pentru Cercetare și a realizării obiectivelor stabilite în programul specific „Idei” în 2007

1. Introducere

Consiliul European pentru Cercetare (CEC) este o nouă și ambițioasă componentă a politicii de cercetare a Uniunii Europene. El a fost instituit în conformitate cu dispozițiile celui de-al Șaptelea program-cadru și reprezintă modalitatea de implementare a programului specific „Idei”, cu un buget de 7,51 miliarde EUR pentru perioada 2007–2013. CEC este format dintr-un consiliu științific independent, susținut de o structură specifică de implementare, și funcționează pe principiile excelenței științifice, autonomiei, eficienței, transparenței și responsabilității. Misiunea CEC este de a promova cea mai bună cercetare de frontieră în toate domeniile științifice și academice, prin concurență la nivel european între echipe de cercetare individuale.

Articolul 4 alineatul (4) din Decizia privind programul specific „Idei” prevede:

Comisia este un garant al autonomiei și integrității Consiliului European pentru Cercetare, asigură executarea corespunzătoare a sarcinilor care i-au fost încredințate și prezintă Parlamentului European și Consiliului un raport anual privind activitățile CEC și realizarea obiectivelor stabilite în programul specific.

Anexa 1 la aceeași decizie prevede că raportul anual va fi întocmit în cooperare cu consiliul științific.

Prezentul raport anual al Comisiei pentru 2007, care a fost întocmit în cooperare cu consiliul științific al CEC, prezintă evaluarea de către Comisie a activităților CEC și a îndeplinirii obiectivelor acestuia în primul său an de existență.

2. Bază juridică și organizațională

Consiliul European pentru Cercetare (CEC) s-a înființat în mod oficial la 2 februarie 2007, printr-o decizie a Comisiei[1], în conformitate cu deciziile Consiliului și Parlamentului European privind cel de-al șaptelea program-cadru[2] și regulile de participare[3], precum și cu Decizia Consiliului privind programul specific „Idei”[4].

Această decizie a Comisiei a instituit în mod oficial consiliul științific al CEC (CS) și a prevăzut crearea structurii specifice de implementare, precum și a funcției de secretar general al CEC, care are rolul de a asista consiliul științific în asigurarea unei relații eficiente cu Comisia și cu structura specifică de implementare[5].

O decizie ulterioară a Comisiei[6] l-a numit pe primul secretar general al CEC, ales în mod independent de către consiliul științific, în funcția de consilier special al Comisiei.

Consiliul științific este un organism independent, care reprezintă comunitatea europeană de cercetare și este format din 22 de oameni de știință, ingineri și savanți de înalt renume dintr-o diversitate de domenii, și are responsabilitatea de a stabili strategia științifică a programului specific „Idei”. El are autoritate deplină asupra deciziilor privind tipul de cercetare pentru care trebuie acordată finanțare și garantează calitatea activității din punct de vedere științific. În special, el are sarcina de a stabili programul de lucru anual și modificările necesare, inclusiv cererile de propuneri, metodele și procedurile aferente evaluării inter pares și evaluării propunerilor, monitorizarea și controlul calității implementării programului dintr-o perspectivă științifică; de asemenea, este responsabil pentru comunicare.

Imediat după decizia de instituire a CEC, consiliul științific a confirmat alegerea președintelui și a celor doi vicepreședinți și a stabilit regulamentul de procedură, inclusiv dispozițiile referitoare la funcționarea consiliului științific, la relația cu structura specifică de implementare prin intermediul secretarului general al CEC și un cod de conduită și o declarație cu scopul de a evita conflictele de interese și a asigura confidențialitatea.

Pentru a asigura în continuare funcționarea eficientă, precum și relația cu Comisia și cu structura specifică de implementare (SSI-CEC), în conformitate cu articolul 5 alineatul (4) din Decizia privind CEC1, consiliul științific a instituit consiliul de administrație al CEC, format din președinte, vicepreședinți și secretarul general al CEC. Directorul structurii specifice de implementare este invitat să participe la reuniunile acestuia.

Structura specifică de implementare va fi constituită ca o structură externă simplă și eficientă, sub forma unei agenții executive a Comisiei – Agenția Executivă a CEC (AECEC), al cărei rol este de a implementa programul „Idei”. Până când AECEC devine operațională; funcțiile SSI-CEC sunt asigurate de Direcția S din Direcția Generală Cercetare, o nouă direcție creată în acest scop la 1 octombrie 2006.

În 2007, Comisia a înregistrat progrese semnificative în eforturile în direcția instituirii AECEC. În urma consultării cu serviciile Comisiei și cu celelalte instituții comunitare, Comitetul de reglementare pentru agenții executive al statelor membre a emis, la 14 noiembrie, un aviz pozitiv privind proiectul de propunere. Acesta a fost urmat de votul pozitiv al Comitetului pentru buget al Parlamentului European la 27 noiembrie. S-a adoptat apoi, la 14 decembrie, decizia Comisiei de instituire a AECEC[7].

De asemenea, Comisia a adoptat decizii specifice CEC privind modalitățile de aplicare, în special Acordul de finanțare CEC , care este destinat unor proiecte de cercetare de frontieră, și Acordul suplimentar CEC aferent, care stabilește obligațiile organizației gazdă față de cercetătorul principal[8], și Regulile CEC pentru prezentarea propunerilor și procedurile aferente de evaluare, selecție și atribuire relevante pentru programul specific „Idei”[9].

3. Strategia, programul de lucru și metodologia de evaluare inter pares ale CEC

Strategia

Consiliul științific are responsabilitatea de stabilire a strategiei științifice a CEC, inclusiv a programului de lucru anual „Idei”. În 2007, consiliul științific s-a reunit de opt ori în sesiuni plenare. Consiliul de administrație al CEC, instituit de consiliul științific, s-a întrunit de 10 ori în cursul anului pentru a planifica reuniunile consiliului științific și pentru a asigura colaborarea cu structura specifică de implementare.

În conformitate cu obiectivele programului specific „Idei”, consiliul științific a elaborat două sisteme de finanțare „fundamentale”, care se bazează pe principiul „inițiativei cercetătorului”, și care permit cercetătorilor principali (CP) individuali care conduc echipe naționale sau transnaționale individuale să propună proiecte de cercetare „de jos în sus” (și anume, fără teme predefinite), inclusiv proiecte cu risc ridicat, interdisciplinare, care se evaluează exclusiv pe baza criteriului excelenței:

Granturi CEC pentru cercetători independenți debutanți [ Starting Grants (StG)]: sprijinirea carierelor independente ale cercetătorilor excelenți, indiferent de naționalitatea acestora, stabiliți în statele membre și țările asociate sau care se deplasează în acestea, care se află în stadiul de constituire sau consolidare a propriei lor echipe de cercetare independentă sau, în funcție de domeniu, de elaborare a programului lor independent de cercetare.

Granturi CEC pentru cercetători confirmați [ Advanced Grants (AdG)]: sprijinirea unor proiecte de cercetare de excelență, inovatoare și inițiate de cercetători, în statele membre și țările asociate, proiecte care sunt conduse de cercetători confirmați de prim rang, indiferent de vârstă, care și-au câștigat deja reputația de lideri în domeniul cercetării independente.

Aceste sisteme de finanțare sunt concepute pentru a promova excelența în cercetare în toate domeniile științifice și academice și pentru a asigura capitalul uman corespunzător, prin eforturi de păstrare în Europa și de recrutare treptată din afara Europei a unor cercetători talentați de prim rang din generația actuală și din cea următoare. Sistemele oferă fonduri substanțiale (până la 400 000 EUR pe an pe o perioadă de 5 ani, pentru StG și până la 500 000 EUR pe an, pe o perioadă de 5 ani, pentru AdG) și condiții flexibile. Ele sunt prevăzute să funcționeze pe durata celui de-al Șaptelea program-cadru, cu bugetele apelurilor pentru propuneri în creștere progresivă și cu planificarea anuală a termenelor limită de depunere a propunerilor, oferind astfel comunității de cercetare un nivel înalt de continuitate și predictibilitate.

Programele de lucru

Consiliul științific a stabilit programele de lucru CEC / Idei pentru 2007 și 2008 pe baza strategiei prezentate anterior.

Programul de lucru Idei pentru 2007, care a lansat primul apel pentru propuneri privind granturi CEC destinate cercetătorilor debutanți, a fost transmis Comisiei în octombrie 2006, de către consiliul științific (care funcționa la momentul respectiv ca „precursor”) . În urma consultării interservicii și a avizului Comitetului pentru programe, programele de lucru provizorii au fost adoptate de către Comisie în decembrie 2006, iar apelurile pentru propuneri au fost lansate la 22 decembrie 2006. În urma intrării în vigoare a celui de-al Șaptelea program-cadru, a programelor specifice și a regulilor de participare, și în urma înființării oficiale a CEC, programul de lucru Idei 2007 a fost adoptat fără modificări la 26 februarie 2007[10] și a fost modificat la 2 octombrie 2007[11].

Programul de lucru Idei 2008[12], care a lansat primul apel pentru propuneri privind granturi pentru cercetare avansată, a fost transmis Comisiei de consiliul științific în octombrie 2007 și a fost adoptat fără modificări de către Comisie la 29 noiembrie 2007. Programul de lucru 2008 a inclus, de asemenea, un apel privind acțiuni de coordonare și sprijin (ACS) pentru generarea unui portofoliu de proiecte, studii și inițiative conexe care vor contribui la evaluarea impactului activităților CEC și vor furniza dovezi relevante în sprijinul evaluării intermediare a CEC (a se vedea punctul 7 următor). De asemenea, a cuprins acțiuni de sprijin pentru activitățile desfășurate de persoane juridice specifice (denumite beneficiari) care oferă asistență președintelui și vicepreședinților consiliului științific la locurile lor de muncă[13].

Metodologia de evaluare inter pares

Întrucât calitatea procesului de evaluare inter pares al CEC și încrederea pe care o generează în cadrul comunității de cercetare vor fi esențiale pentru realizarea obiectivelor CEC, consiliul științific a acordat o atenție sporită metodologiei de evaluare inter pares a CEC. El a adoptat o structură de grupuri de evaluare inter pares la nivel înalt, care cuprinde toate disciplinele de cercetare și este organizată în cadrul a trei domenii de cercetare principale – științe fizice și inginerie, științele vieții, științe sociale și umaniste. Membrii grupurilor, propuși de consiliul științific, sunt oameni de știință, ingineri și savanți de înaltă reputație internațională, atât din cadrul UE, cât și din afara acesteia.

Fiecare grup abordează o mare diversitate de teme, pentru a se asigura că se iau în considerare în mod corespunzător propunerile interdisciplinare, cu un înalt nivel calitativ. S-au constituit douăzeci de grupuri pentru primul apel pentru propuneri privind granturi CEC destinate cercetătorilor debutanți din toate domeniile științifice. Pe baza experienței acumulate în urma apelului respectiv, numărul de grupuri a fost mărit la 25 pentru primul apel pentru propuneri privind granturi CEC pentru cercetare avansată.

4. Implementarea programului

SSI-CEC este responsabilă pentru toate aspectele implementării administrative și executării programului, în conformitate cu programul de lucru. În special, această structură va implementa procedurile de evaluare, procesul de evaluare inter pares și cel de selecție în conformitate cu principiile stabilite de consiliul științific și va asigura administrarea granturilor din punct de vedere financiar și științific.

Principalele activități în 2007 au fost furnizarea unui sprijin strategic și administrativ consiliului științific, lansarea primului apel pentru propuneri privind granturi CEC destinate cercetătorilor debutanți, inclusiv dezvoltarea operațională a sistemelor de gestionare a apelurilor și de evaluare inter pares , pregătirea primului apel pentru propuneri privind granturi CEC pentru cercetare avansată, comunicarea cu comunitatea științifică și asigurarea integrității procedurilor și proceselor.

Apelul privind granturile CEC destinate cercetătorilor debutanți

Apelul pentru propuneri privind granturile CEC destinate cercetătorilor debutanți a fost publicat la 22 decembrie 2006, având termenul limită la 25 aprilie 2007 și un buget orientativ de 290 de milioane EUR; SSI-CEC a implementat sistemul de evaluare inter pares al CEC, inclusiv numirea membrilor grupurilor, în conformitate cu dispozițiile consiliului științific.

S-au primit în total 9 167 de propuneri, dintre care, în urma verificării eligibilității, 8 794 au fost supuse procedurii de evaluare inter pares , într-un proces derulat în două etape. La sfârșitul primei etape, 559 de solicitanți admiși (6 %) au fost invitați să prezinte o ofertă mai detaliată până la termenul de 17 septembrie 2007. A doua etapă a evaluării inter pares a implicat evaluări individuale la distanță, realizate de membrii grupurilor și arbitri, și interviuri individuale[14] cu respectivul grup, înainte de discuția finală în cadrul grupului și întocmirea listei cu solicitanții admiși.

Conform programului de lucru, grupurile au recomandat nivelul de finanțare pentru fiecare ofertă admisă, sub rezerva unor adaptări de natură tehnică de către SSI-CEC în unele cazuri pentru a asigura o tratare consecventă și corespunzătoare a costurilor cu salariile în conformitate cu normele de participare. Cu o medie de puțin peste 1 milion de euro a nivelurilor de finanțare a cererilor și prin adăugarea unui procent din încasările disponibile din țări terțe la bugetul orientativ pentru apeluri[15], se preconizează că vor fi finanțate aproximativ 300 de propuneri, strict în funcție de ordinea ierarhică stabilită de grupurile de evaluare inter pares . Din acest total, 95 de proiecte au fost verificate de un grup extern de etică, dintre care 40 au fost supuse unei evaluări etice complete. Un proiect se referă la utilizarea celulelor stem de la embrioni umani și va fi supus spre aprobare printr-un aviz Comitetului pentru programe.

Contestații

CEC a instituit proceduri de contestare, după modelul stabilit pentru al Șaptelea program-cadru[16]. Configurația „Idei” a comitetului pentru contestații a luat în considerare 245 de contestații legate de 9 167 de propuneri prezentate în urma primei etape a evaluării inter pares ; acest număr reprezintă aproximativ 3 % din numărul total de cereri. Comitetul pentru contestații a concluzionat că 15 dintre aceste cazuri (6 % din cazuri; 0,16 % din propunerile primite) au impus reevaluarea, în urma căreia o propunere a fost admisă în etapa a doua[17]. În urma procedurilor de evaluare din etapa a doua, s-au primit și examinat 27 de contestații, dar niciunul nu a fost admis[18].

Administrarea granturilor

SSI-CEC a stabilit, de asemenea, procedurile de administrarea a granturilor din punct de vedere financiar și științific, bazându-se pe bunele practici existente și simplificând procesele, după caz. Ea a conceput și a implementat modalități prin intermediul cărora SSI-CEC să pregătească acorduri de finanțare CEC și să administreze granturile în mod eficient în conformitate cu principiile stabilite în temeiul programului specific „Idei”, permițând funcționarea extrem de flexibilă, și în același timp complet controlabilă, a proiectelor de cercetare.

Granturile CEC vor fi supuse monitorizării din punct de vedere științific și financiar pe toată durata proiectului. Pentru a menține la un nivel minim obligațiile de administrare care revin cercetătorului principal, în majoritatea cazurilor se prevede doar un raport științific intermediar. Se vor întocmi mai frecvent rapoarte privind aspectele financiare și utilizarea resurselor, instituția gazdă prezentând informațiile pertinente la sfârșitul fiecărei perioade de raportare a gestionării financiare. Pentru a se asigura că cercetătorii principali se pot adapta la progresele științifice și pot desfășura o activitate ale cărei rezultate sunt imprevizibile, plățile pentru proiecte nu vor fi condiționate de obținerea rezultatelor preconizate, ci de eforturile depuse și de utilizarea resurselor (finanțării) destinate proiectului.

Apelul privind granturile CEC pentru cercetare avansată

Apelul pentru propuneri privind granturile CEC pentru cercetare avansată a fost publicată la 30 noiembrie 2007 cu trei termene limită diferite în funcție de domeniu (științe fizice și inginerie; științele vieții; științe sociale și umaniste), scadente în primăvara anului 2008. Apelul pentru propuneri presupune o procedură de depunere a propunerilor care se derulează într-o singură etapă (solicitanții trebuie să prezinte, până la termenul limită, propunerea completă, însoțită de un rezumat al acesteia și de dovezi privind experiența lor ca lideri de proiecte științifice) și o procedură de evaluare, care se desfășoară în două etape.

5. Comunicare

În 2007, s-a depus un efort considerabil în vederea transmiterii eficiente de informații privind activitățile CEC către comunitatea științifică și a sensibilizării publicului larg.

S-au pregătit, în cursul anului 2007, mai multe instrumente, produse și canale cheie de comunicare pentru a difuza informații privind CEC. Acestea cuprind următoarele: crearea site-ului web CEC la adresa http://erc.europa.eu, lansat la 14 februarie 2007[19]; înființarea unor puncte naționale de contact (PNC CEC) în peste 36 de țări (27 de state membre UE, 9 țări asociate și câteva țări terțe); realizarea și difuzarea pe scară largă a unei broșuri de prezentare a consiliului științific la 75 000 de contacte din Europa, inclusiv părți interesate importante din domeniile cercetării, politicii și economiei; precum și lansarea unei campanii de sensibilizare cu privire la CEC, concentrată pe primul apel pentru propuneri privind granturile destinate cercetătorilor debutanți, cu peste 90 de prezentări la evenimente de lansare a celui de-al Șaptelea program-cadru și CEC în 23 de țări, precum și difuzarea către organizații de cercetare și intermediari a 5 000 de postere anunțând apelul pentru propuneri.

La Berlin, la 27-28 februarie 2007, a avut loc conferința de lansare a CEC, care s-a bucurat de mare succes, organizată de Deutsche Forschungsgemeinschaft, DFG (Fundația Germană pentru Cercetare) împreună cu Comisia Europeană.

6. Resurse

În 2007, personalul Direcției S a crescut de la 84 la 108; având în vedere numărul de propuneri primite și evaluate în cadrul primului apel pentru propuneri și efortul necesar pentru instituirea structurilor, sistemelor și procedurilor CEC, acest lucru reflectă preocuparea crescută pentru „lean management”[20].

Creditele operaționale ale programului „Idei”, angajamente în valoare de 266 790 220 EUR și plățile în valoare de 1 372 598 EUR, au fost executate în totalitate (99,99% și, respectiv, 99,11%).

7. Monitorizarea și evaluarea CEC

În cursul anului 2007, s-au adoptat măsuri pentru a se asigura eficiența și transparența activității CEC, pentru a i se verifica responsabilitatea, precum și pentru a se asigura că acționează ca o veritabilă „organizație care învață permanent”, evaluând în mod continuu realizările și adaptând și îmbunătățind procedurile pe baza experienței.

Consiliul științific a prezentat rapoarte periodice Comisiei, atât în cadrul activităților curente (în special privind adoptarea programului de lucru, a acordului de finanțare și a normelor privind depunerea propunerilor), cât și în cadrul unor reuniuni specifice la care au participat președintele și vicepreședinții consiliului științific.

Ședințele Comitetului pentru programul „Idei”, ai cărui membri s-au reunit neoficial la sfârșitul anului 2006, au avut loc la 26 martie și 27 septembrie. Pe lângă activitatea oficială a Comitetului de program (care are, în mod normal, funcție consultativă), aceste reuniuni au fost structurate pentru o informare exhaustivă a comitetului cu privire la progresul implementării programului „Idei” și a CEC, precum și pentru a permite un schimb deschis de informații cu privire la strategie și la aspecte de natură operațională între comitetul în cauză, consiliul științific al CEC și secretarul general al CEC, precum și SSI-CEC.

Consiliul științific a examinat cu rigurozitate experiența și rezultatele primului apel pentru propuneri privind StGC, pentru a se asigura că experiența dobândite este integrată în procedurile și sistemul de finanțare ale CEC; de exemplu, s-au efectuat unele revizuiri cu scopul de a obține un echilibru mai bun între cererea de granturi și bugetul disponibil. Astfel, un număr de măsuri specifice au fost integrate în primul apel pentru propuneri privind granturile CEC pentru cercetare avansată în cadrul programului de lucru pentru 2008 și se vor efectua, de asemenea, revizuiri ale sistemului granturilor CEC destinate cercetătorilor debutanți pentru al doilea apel pentru propuneri.

De asemenea, SSI-CEC adoptă măsuri menite să simplifice procedurile administrative, de exemplu, numirea și plata experților și a evaluatorilor, în scopul îmbunătățirii eficienței și randamentului activităților.

Consiliul științific și SSI-CEC au adoptat primele măsuri, în strânsă colaborare cu unitatea Evaluare din cadrul DG Cercetare, pentru a elabora un cadru corespunzător de monitorizare, evaluare și analiză pentru CEC și pentru implementarea programului specific „Idei”. Obiectivul este de a sprijini elaborarea strategiilor viitoare și de a furniza un feedback permanent cu privire la eficiența proceselor și la rezultatul procesului decizional, atât ca mijloc de învățare continuă și adaptare, cât și pentru evaluarea ex-post pe termen lung.

Pentru a contribui la acest exercițiu, programul de lucru Idei pentru 2008 a introdus un apel pentru propuneri privind ACS, care a fost lansat în noiembrie 2007, având cu termenul de depunere la data de 6 martie 2008, cu scopul de a genera un portofoliu de proiecte, studii și inițiative asociate care vor contribui la monitorizarea, evaluarea și analiza impactului CEC și al programului „Idei”.

8. Concluzii și perspective pentru 2008

Comisia poate raporta că principalele elemente instituționale ale CEC au fost instituite cu succes în cursul anului 2007, în conformitate cu calendarul prevăzut, iar programul a fost implementat în conformitate cu principiile stabilite în programul specific „Idei”.

Consiliul științific și SSI-CEC au colaborat îndeaproape și în mod eficient la implementarea programului „Idei” și la procesul de constituire a AECEC ca o entitate autonomă, independentă.

Răspunsul masiv la apelul pentru propuneri privind granturile StG a solicitat în mod deosebit resursele CEC, aflat într-o etapă de funcționare timpurie și potențial vulnerabilă, punând la încercare procesul de evaluare inter pares , impunând un volum foarte ridicat de muncă administrației și grupurilor și punând serioase probleme logistice.

Cu toate acestea, SSI-CEC și alte servicii de sprijin ale DG Cercetare (în special, infrastructura IT: Serviciul de depunere electronică a propunerilor și Serviciul de sprijin pentru evaluare) au făcut față situației în mod remarcabil și au permis ca evaluarea inter pares să se realizeze în conformitate cu calendarul inițial și la standarde ridicate de calitate, după cum au apreciat chiar panelurile de evaluatori și s-a confirmat prin procentul relativ scăzut de contestații.

Structurile, mecanismele și administrarea de ansamblu vor continua să evolueze în cursul anului 2008, prezentând un mediu dinamic și stimulativ pentru CEC, pe măsură ce acesta se îndreaptă spre autonomia administrativă. O decizie ulterioară a Comisiei privind delegarea sarcinilor către agenția executivă va fi prezentată de DG Cercetare la începutul anului 2008. Pe parcursul anului 2008, pe măsură ce se avansează spre constituirea și începerea activității AECEC, sarcinile actuale ale Direcției S vor fi transferate agenției și se va recruta personal suplimentar. Direcția S se va desființa de îndată ce AECEC va fi pregătită să îi ia locul ca SSI-CEC. Comisia se angajează să ofere o structură utilă și eficientă, asigurând în același timp implementarea programului „Idei”, și va furniza sprijinul necesar în 2008 pentru îndeplinirea acestor obiective.

Tot în 2008, Comisia va prezenta Parlamentului European și Consiliului o comunicare privind metodologia și mandatul cu privire la evaluarea care trebuie realizată de experți independenți în 2010 în ceea ce privește structurile și mecanismele CEC, după criteriile excelenței științifice, autonomiei, eficienței și transparenței, și care vor analiza în mod explicit avantajele și dezavantajele unei structuri bazate pe o agenție executivă în comparație cu o structură alternativă întemeiată pe articolul 171 din tratat.

Comunicarea este și va continua să fie o provocare fundamentală – asigurarea unei înalte reputații și a unei imagini pozitive a CEC în Europa și în afara acesteia, care, în mare măsură, se vor baza pe calitatea strategiei și activităților sale și, pe termen mai lung, pe impactul său asupra cercetării europene. Începând cu 2008, vor demara proiectele de cercetare de frontieră finanțate de CEC, iar CEC va evidenția cercetătorii principali și proiectele de succes care vor servi drept repere și studiile de caz privind excelența europeană în materie de cercetare, sporind nivelul de informare în acest domeniu și atrăgând aspirațiile potențialilor interesați.

În ansamblu, prin realizările din 2007, CEC a fixat standarde foarte înalte. Comisia și CEC se confruntă în continuare cu provocarea de a avansa în mod efectiv și eficient spre înființarea unei entități administrative independente din punct de vedere operațional în cursul anului 2008 și de a pune la dispoziția Europei valoarea adăugată și oportunitățile pentru competitivitate și dezvoltare ale unui program european în domeniul cercetării de frontieră.

[1] 2007/134/CE; JO L 57, 24.2.2007, p. 14.

[2] 1982/2006/CE din 18.12.2006, JO L 412, 30.12.2006, p. 1.

[3] 1906/2006/CE din 18.12.2006, JO L 391, 30.12.2006, p. 1.

[4] 2006/972/CE din 19.12.2006, JO L 400, 30.12.2006, p. 243 și rectificarea în JO L 54, 22.2.2007, p. 81.

[5] În vederea pregătirii înființării CEC, Comisia a instituit, anterior deciziei privind cel de-al Șaptelea program-cadru, organisme precursoare ale consiliului științific și structurii specifice de implementare. Membrii consiliului științific au fost numiți de comisarul Potočnik în iulie 2005 și s-au reunit prima dată în octombrie 2005.

[6] C(2007)4670-3 din 15.10.2007, nepublicată.

[7] 2008/37/CE, JO L 9, 12.1.2008, p. 15.

[8] C(2007)1625 din 16.4.2007, modificată ultima dată prin Decizia Comisiei C(2007)3598 din 31.7.2007, nepublicată.

[9] C(2007)2286 din 6.6.2007, modificată ultima dată prin Decizia Comisiei C(2007)4429 din 27.9.2007, nepublicată.

[10] C(2007)561 din 26.2.2007, nepublicată.

[11] C(2007)4467 din 2.10.2007, nepublicată.

[12] C(2007)5746 din 29.11.2007, nepublicată.

[13] Aceste acțiuni de sprijin au urmat unor SSA ( Specific Support Actions ) lansate într-un scop similar ca acțiuni pregătitoare pentru al Șaptelea program-cadru.

[14] Programul de lucru Idei C(2007)4467 din 2.10.2007 și normele CEC de depunere a propunerilor C(2007)4429 din 27.9.2007 au fost modificate, pentru a include o dispoziție privind rambursarea cheltuielilor de deplasare ale solicitanților invitați la interviuri de grupul CEC din Bruxelles.

[15] Decizia Comisiei privind adaptarea programului de lucru C(2008)1640 din 29.4.2008, bugetul disponibil total pentru apelul pentru propuneri a crescut la 335 de milioane EUR.

[16] JO L 391 și JO L 400, 30.12.2006 (regulile CE și, respectiv, regulile Euratom) și rectificare la Euratom JO L 54 din 22.2.2007, p 4.

[17] Rămâne pendinte o contestație din prima etapă [Cauza Ombudsman nr. 485/2008/(IG)IP]

[18] Informații privind procedurile de contestație sunt disponibile pe site-ul web al CORDIS: http://cordis.europa.eu/fp7/ideas/redress_en.html

[19] Găzduit de infrastructura site-ului web CORDIS.

[20] De remarcat că, în 2007, Direcția S a fost, de asemenea, responsabilă pentru gestionarea proiectelor din cadrul activității NEST (Știință și Tehnologii Noi și Emergente), o componentă a celui de-al Șaselea program-cadru, în special pentru a menține și a consolida capacitățile de administrare din punct de vedere științific și financiar a structurii specifice de implementare în perioada anterioară implementării proiectelor CEC.